b'\n_START_ARTICLE_\nManchester United Supporters Club Scandinavia\n_START_PARAGRAPH_\nManchester United Supporters Club Scandinavia (forkortet MUSCS) er den skandinaviske supporterklubben til fotballklubben Manchester United.\n_START_SECTION_\nBakgrunn\n_START_PARAGRAPH_\nSupporterklubben ble startet i 1981 av to atten\xc3\xa5rige Manchester United-tilhengere, bergenserne Per Harald Larsen og Hans Lok\xc3\xb8y. Medlemstallet var p\xc3\xa5 rundt 250 de f\xc3\xb8rste \xc3\xa5rene. Alt ble drevet p\xc3\xa5 frivillig basis, og det var en betydelig innsats fotballentusiastene la ned mens medlemstallet sakte, men sikkert steg. I 1989 var man kommet opp i 1\xc2\xa0000 medlemmer, og man f\xc3\xb8lte seg riktig s\xc3\xa5 store. Medlemsbladet United Supporteren var blitt bedre, og mange av medlemmene dro p\xc3\xa5 turer til Manchester for \xc3\xa5 se sine favoritter i aksjon p\xc3\xa5 Old Trafford. Det gikk absolutt fremover \xe2\x80\x93 og oppover.\n_START_SECTION_\nGjennombruddet kom\n_START_PARAGRAPH_\nI begynnelsen av 1990-\xc3\xa5rene kom endelig gjennombruddet for supporterklubben. Manchester United ble ligamester sesongen 1992/93 \xe2\x80\x93 det var f\xc3\xb8rste gang siden 1966/67-sesongen. Dette innledet den mest suksessrike perioden i Manchester Uniteds historie, med spillere som Eric Cantona, David Beckham og ikke minst Ole Gunnar Solskj\xc3\xa6r, som bidro til \xc3\xa5 \xc3\xb8ke interessen for Manchester United i Norge. Medlemstallet steg med eksplosiv fart \xe2\x80\x93 helt opp til 34\xc2\xa0200 i Trippelsesongen 1998/99. P\xc3\xa5 bakgrunn av den sterke veksten utvidet klubben sitt redaksjonelle tilbud, og utga i perioden 1996 til 2000 ogs\xc3\xa5 en norsk utgave av magasinet Manchester United, fotballklubbens offisielle magasin.\n_START_SECTION_\nSkandinavias st\xc3\xb8rste supporterklubb\n_START_PARAGRAPH_\nMedlemstallene fortsetter \xc3\xa5 \xc3\xb8ke, antall medlemmer per mai 2010 er p\xc3\xa5 hele 43\xc2\xa0000. Dette gj\xc3\xb8r at det er den klart st\xc3\xb8rste supporterklubben for britiske lag i Skandinavia. Det blir satset stort p\xc3\xa5 \xc3\xa5 kontinuerlig forbedre tilbudet til medlemmer av supporterklubben. Medlemsbladet har blitt utvidet, og blir n\xc3\xa5 gitt ut b\xc3\xa5de p\xc3\xa5 norsk, svensk og dansk. I tillegg har Supporterklubben sin egen side p\xc3\xa5 Facebook._NEWLINE_Supporterklubben har i dag en betydelig virksomhet med flere heltidsansatte, og drifter et stort nettsted, united.no. Blant annet arrangeres det gjennom hele sesongen turer til \xc2\xabDr\xc3\xb8mmenes teater\xc2\xbb Old Trafford. I tillegg har supporterklubben et antall sesongbilletter til Manchester Uniteds hjemmekamper, som kan benyttes av supporterklubbens medlemmer. Supporterklubben kan ogs\xc3\xa5 skaffe enkelte billetter til bortekamper i Premier League.'